A Bizottság határozata

(2004. január 29.)

a tagállamokban a 2004-es év folyamán a baromfi és vadon élő madarak madárinfluenzájára vonatkozó felmérések végrehajtásáról

(az értesítés a C(2004) 134. számú dokumentummal történt)

(2004/111/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel az állat-egészségügyi kiadásokról szóló, 1990. június 26-i 90/424/EGK tanácsi határozatra [1], és különösen annak 20. cikkére,

mivel:

(1) A madárinfluenza (klasszikus baromfipestis) elleni védekezésre irányuló közösségi intézkedések bevezetéséről szóló, 1992. május 19-i 92/40/EGK tanácsi irányelv [2] nem írja elő a baromfiállományok és a vadon élő madarak rendszeres ellenőrzését a betegségnek az e populációkban való lehetséges jelenléte kimutatásának megállapítása érdekében.

(2) A tapasztalat kimutatta, hogy a madárinfluenza vírusának egyes törzsei – amelyek jelenleg nem tartoznak az irányelv járványvédelmi intézkedéseinek hatálya alá – képesek kifejezetten patogén törzsekké mutálódni, miután bizonyos ideig a baromfipopulációban keringtek.

(3) Ez a helyzet a baromfifélékben magas elhullást, a baromfiágazatnak pedig súlyos gazdasági veszteséget okozhat, amelyet az ilyen prekurzor törzsek korábbi kimutatását és ellenőrzését lehetővé tevő szűrési rendszernek a tagállamokban történő bevezetésével csökkenteni lehet.

(4) Az állat-egészségügyi és állatjólléti tudományos bizottság a madárinfluenza meghatározásáról és a madárinfluenza elleni vakcinázás alkalmazásáról szóló véleményt adott ki. Ebben a jelentésben a madárinfluenza meghatározásának módosítását ajánlották annak érdekében, hogy több olyan madárinfluenza törzsre terjedjen ki, amelyek vonatkozásában helyénvaló a felszámolási intézkedések alkalmazása. Felméréseket kell továbbá végrehajtani az ilyen törzsek prevalenciájának a különböző baromfipopulációkban történő meghatározására. Ennek lehetővé kell tennie a módosított járványvédelmi intézkedések költségeinek becslését.

(5) 2001. novemberében a Bizottság a világméretű emberi influenzajárványokra való felkészültségről szimpóziumot szervezett. Hangsúlyozták, hogy felméréseket kell végezni a különféle állatpopulációkban az ilyen fertőzések zoonózist okozó hatásának jobb értékelése érdekében.

(6) A zoonózissal kapcsolatos vonatkozások és az állat-egészségügyi hatások egyaránt kiemelik az állatpopulációkban az influenza vonatkozásában végzett felmérések szükségességét.

(7) 2002-ben és 2003-ban valamennyi tagállam felmérést hajtott végre a baromfiállományokban a madárinfluenzával kapcsolatban, és a 2002/649/EK bizottsági határozatnak [3] megfelelően a legtöbb ország egyúttal a vadon élő madarakban is szűrővizsgálatot végzett.

(8) Az egyedi programokat, valamint a Közösség által az e programokhoz nyújtott pénzügyi hozzájárulást a 2002/673/EK határozat [4] hagyta jóvá.

(9) A felmérések során számos tagállamban a H5 és a H7 madárinfluenza-vírusba tartozó különböző altípusok jelenlétét mutatták ki. Noha a madárinfluenza jelenlegi prevalenciáját meglehetősen alacsonynak lehet tekinteni, arra lehet következtetni, hogy a madárinfluenza-vírusok járványtanának jobb megismerése érdekében fontos e pozitív leletek nyomon követése és a megfigyelés 2004. évi folytatása.

(10) A tagállamoknak programjaikat jóváhagyásra be kell nyújtaniuk a Bizottságnak, hogy a közösségi pénzügyi támogatást meg lehessen adni.

(11) A 2003. évi csatlakozási okmány 32. cikke megállapítja, hogy az állat-egészségügyi alapokból származó kiadások tekintetében az új tagállamoknak a régi tagállamokkal megegyező bánásmódban kell részesülniük.

(12) Az érintett tagállam csatlakozását megelőzően azonban semmilyen program tekintetében nem lehet pénzügyi kötelezettséget vállalni. Egyes betegségeknek a csatlakozó tagállamokban történő ellenőrzését továbbá más közösségi eszközökkel társfinanszírozni is lehet.

(13) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A tagállamok 2004. március 15-ig jóváhagyásra benyújtják a Bizottságnak a baromfi és a vadon élő madarak madárinfluenzájának előfordulásáról szóló felmérések végrehajtására vonatkozó terveiket.

2. cikk

Az 1. cikkben említett intézkedésekhez kapcsolódó közösségi pénzügyi hozzájárulás a mintavétel és a minták elemzése során a tagállamokban felmerült költségek 50 %-a, együttesen valamennyi tagállam esetében összesen legfeljebb 600000 EUR összegig.

3. cikk

Ennek a határozatnak a tagállamok a címzettjei.

Kelt Brüsszelben, 2004. január 29-én.

a Bizottság részéről

David Byrne

a Bizottság tagja

[1] HL L 224., 1990.8.18., 19. o. A legutóbb a 806/2003/EK rendelettel (HL L 122., 2003.5.16., 1. o.) módosított határozat.

[2] HL L 167., 1992.6.22., 1. o.

[3] HL L 213., 2002.8.9., 38. o.

[4] HL L 228., 2002.8.24., 27. o. A 2003/21/EK határozattal (HL L 8., 2003.1.14., 37. o.) módosított határozat.

--------------------------------------------------